**HANKEDOKUMENT**

Riigimetsa Majandamise Keskus (edaspidi **Hankija**) teeb ettepaneku esitada pakkumus avatud hankemenetluses „**Kalade söötmisautomaadid**“ (viitenumber 292648, DHS 1-47.3371) riigihanke alusdokumentides (RHAD) esitatud tingimustel.

1. **ÜLDINFO** 
   1. Kõik RHAD täiendavad üksteist. Mistahes dokumendis sätestatud kohustus, tingimus või nõue on pakkujale kohustuslik. RHAD koosnevad kõigist eRHRis käesoleva hanke raames avaldatud ja viidatud dokumentidest. Erinevuste korral hanketeates ja teistes RHADs esitatud teabe vahel lähtutakse hanketeates esitatust. Samuti, kui huvitatud isik ei ole esitanud hankemenetluse käigus küsimusi RHADs avastatud vastuolude, ebaselguste või puuduste kohta, on hankijal õigus hankelepingu sõlmimise ja täitmise käigus üleskerkinud vaidluste korral valida hankijale sobivam RHAD tõlgendus.
   2. Iga viidet, mille hankija teeb RHADs mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb RHADs ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.
2. **HANKELEPINGU ESE**
   1. Käesoleva hanke tulemusel ostetakse uusi ja kasutamata ühesuguseid ilmastikukindlaid kalade söötmisautomaate lõhe, siia ja tuura vastsete ja maimude kasvatamiseks kevad-suvehooajal haudemajas kasvatusrennides ja basseinides (edaspidi söötmisautomaat).
   2. Hinnapakkumistes tuleb ette näha kõik kalade söötmisautomaatide tarnimisega kaasnevad kulud, sh transpordikulud (st pakkumuse hind sisaldab transporti).
   3. Hankija tellib 66 kuni 80 söötmisautomaati. Tellitavate söötmisautomaatide arv selgub pärast pakkumuste avamist kuid enne lepingu sõlmimist. Lepingusse märgitakse lõplik tellitav söötmisautomaatide arv.
3. **TEHNILINE KIRJELDUS**
   1. Kasvatatavate kalade suurus varieerub 0,2 grammist kuni 20 grammini.
   2. Söötmisautomaadid peavad olema kergesti puhastatavad, varustatud individuaalse elektroonilise kontrollseadmega, mis võimaldab kalade pidevat söötmist ja söödakoguse doseerimist vastavalt vajadusele, samuti söötmise aja, söödakoguse ja söötmiskordade vahelise intervalli reguleerimist igal söötjal eraldi.
   3. Kontrollseadmed, sööturid ja söödapunkrid peavad olema tugidetaili abil kinnitatavad kasvatusrennide ja -basseinide külge.
   4. Iga sööturiga peab kaasas olema tugidetail.
   5. Olenevalt lahendusest tuleb kontrollseadmed varustada sobivas pikkuses juhtmetega sööturite ja kontrollseadmete ühendamiseks.
   6. Sööturid ja kontrollseadmed peavad olema varustatud paigaldamiseks vajaminevate kinnituskohtade või klambritega.
   7. Sööturite kaitseklass välismõjudele peab olema vähemalt IP44.
   8. Sööta doseeritakse ajamiga mootori abil, söödapunkris ei tohi tekkida ummistust.
   9. Süsteem peab töötama 12 V elektriga.
   10. Kontrollseadme vooluvõrku ühendamiseks tuleb see varustada vähemalt 3 meetrise kaabliga.
   11. Söödapunker ja selle kaas peavad olema hingega ühendatud, söödapunkrid peavad olema läbipaistvad.
   12. Punker peab võimaldama sööda täielikku väljumist, mahutama ühekorraga 1,5-2,5 kg kalasööta terakese või graanuli suurusega alates 0,2 mm kuni 9 mm.
   13. Söötmisautomaat peab olema niiskuskindel ja söödaosakesed ei tohi selle sees puruneda.
   14. Kalasööt peab kukkuma söötjast vette suunaga otse alla.
   15. Pendli või pihustiga varustatud söötjaid ei ole lubatud pakkuda
4. **PAKKUMUS**
   1. Pakkuja esitab RHR süsteemis täidetava pakkumuse maksumuse vormi.
   2. Pakkumuse maksumus peab olema lõplik ja sisaldama kõiki kulusid vastavalt RHAD-le ning seal nimetamata kulusid, mis on vajalikud kauba nõuetekohaseks tarneks. Null või negatiivse väärtusega maksumusi ei ole lubatud kasutada ja sellised pakkumused on hankijal õigus lugeda mittevastavaks ning tagasi lükata.
   3. Hankija ei hüvita lepingu täitmisel pakkujale mingeid täiendavaid kulusid ega tee täiendavaid makseid.
   4. Huvitatud isik või pakkuja kannab hankemenetluses osalemisega seotud kogukulud ja -riski, kaasa arvatud vääramatu jõu (*force majeure*) toime võimalused.
   5. Juhul, kui pakkumuse esitab isik, kes ei ole eesti äriregistri registrikaardi väljatrükile kantud isikuna, kellel on pakkuja seadusjärgne esindamise õigus, siis peab pakkuja hankija nõudmisel esitama seadusjärgse esindaja(te) volikirja pakkuja esindamiseks. kui pakkuja on registreeritud välisriigis, siis peab pakkumuse esitaja esitama hankija nõudel tõendi esindusõiguse olemasolu kohta.
5. **PAKKUMUSTE HINDAMINE**
   1. Hankija tunnistab edukaks pakkumuste hindamise kriteeriumide kohaselt majanduslikult soodsaima pakkumuse. Hankija arvestab majanduslikult soodsaima pakkumuse väljaselgitamisel ainult pakkumuse maksumust ja tunnistab edukaks kõige madalama kogumaksumusega (suurima punktisummaga) pakkumuse.
   2. Hankija võib hinnata pakkumusi enne pakkumuste vastavuse või pakkujate suhtes kõrvaldamise aluste puudumise ja kvalifikatsiooni kontrollimist. Sellisel juhul kontrollib hankija pakkumuse vastavust ja RHS § 95 lõikes 1 sätestatud kõrvaldamise aluste puudumist ja kvalifikatsiooni vaid pakkujal, kellega ta kavatseb lepingu sõlmida pärast tähtaegselt laekunud pakkumuste hindamist.
   3. Juhul, kui hankija ei rakenda punktis 5.2 menetlust, siis võib hankija kontrollida pakkumuste vastavust riigihanke alusdokumentides esitatud tingimustele ning hinnata vastavaks tunnistatud pakkumusi enne pakkujate suhtes kõrvaldamise aluste puudumise ja kvalifikatsiooni kontrollimist (RHS § 52 lg 3)..
   4. Hankijal on õigus sisuliselt kontrollida pakkuja kõrvaldamise aluste puudumist kogu riigihanke vältel.
   5. Pakkuja kellel esineb vähemalt üks riigihangete seaduse § 95 lõike 1 punktides 1–3 ja lõike 4 punktides 2–11 nimetatud alustest, võib pakkumuses esitada tõendid selle kohta, et ta on võtnud meetmeid oma usaldusväärsuse taastamiseks. Sellisteks meetmeteks võivad olla näiteks süüteoga põhjustatud kahju hüvitamine või vastava kohustuse võtmine, uurimisasutustega aktiivse koostöö tegemine ja teo asjaolude põhjalik selgitamine või tehnilised ning organisatsiooni ja töötajatega seotud meetmed, mis võimaldavad edasisi süütegusid ära hoida. Hankija hindab esitatud tõendeid ja kui ta leiab, et nimetatud tõendid on piisavad Pakkuja usaldusväärsuse tõendamiseks, ei kõrvalda Hankija Pakkujat sellekohase põhjendatud kirjaliku otsusega hankemenetlusest ja võib sõlmida hankelepingu Pakkujaga, vaatamata kõrvaldamise aluse olemasolule.
   6. Kui võrdselt madalama kogumaksumusega (suurima punktisummaga) pakkumuse on esitanud rohkem kui üks pakkuja, siis heidetakse pakkujate vahel liisku. Liisuheitmise koht ja ajakava teatatakse eelnevalt pakkujatele ning nende volitatud esindajatel on õigus viibida liisuheitmise juures.
   7. Hankijal on õigus pidada vastavaks tunnistatud pakkumuse esitanud pakkujatega läbirääkimisi esitatud pakkumuse sisu ja maksumuse ning hankelepingu tingimuste üle osas, mida hankija ei ole riigihanke alusdokumentides määranud kohustuslike nõuetena (nö mittesiduvad tingimused).
   8. Vastavalt läbirääkimiste pidamise vajadusele teatab hankija pakkujatele läbirääkimiste aja. Iga pakkujaga peetakse läbirääkimisi eraldi. Läbirääkimisi võib pidada kirjalikult (eRHRi vahendusel) või suuliselt. Suuliselt peetud läbirääkimised protokollitakse. Läbirääkimised on konfidentsiaalsed. Hankija tagab läbirääkimiste käigus pakkujate võrdse kohtlemise.
   9. Hankija teavitab pakkujaid läbirääkimiste lõppemisest.
   10. Pärast läbirääkimiste toimumist esitab pakkuja vajadusel uue kohandatud pakkumuse, mis esitatakse eRHRi kaudu läbirääkimistel kokku lepitud tähtajaks.
6. **KÕIKIDE PAKKUMUSTE TAGASILÜKKAMISE ALUSED JA HANKEMENETLUSE KEHTETUKS TUNNISTAMINE**
   1. Hankija võib lisaks RHS §-s 116 sätestatud juhtudele teha põhjendatud kirjaliku otsuse kõigi pakkumuste tagasilükkamise kohta kui ei ole tagatud piisav konkurents (laekub kaks või vähem pakkumust või vastavaks tunnistatakse ainult üks pakkumus).
   2. Hankijal on õigus hankemenetlus põhjendatud kirjaliku otsusega kehtetuks tunnistada. Põhjendatud vajaduseks võib olla eelkõige, kuid mitte ainult:
      1. kui tekib vajadus hankelepingu eset olulisel määral muuta;
      2. kui avatud hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;
      3. kui langeb ära vajadus teenuse tellimise järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt arengukava muutmisest;
      4. kui hankemenetluses on ilmnenud ebakõlad, mida ei ole võimalik kõrvaldada ega menetlust seetõttu õiguspäraselt lõpule viia.
7. **HANKELEPINGU SÕLMIMINE**
   1. Hankeleping sõlmitakse ühe edukaks tunnistatud pakkujaga hankelepingu projektis kindlaksmääratud tingimustel. Hankelepinguga ei võrdsustata edukaks tunnistatud pakkumust, vaid leping sõlmitakse eraldi dokumendina.
   2. Hankija soovib hankelepingu sõlmida mõistlikul esimesel võimalusel peale hankemenetluses lepingu sõlmimise võimaluse tekkimist ning edukas pakkuja kohustub lepingu allkirjastama koheselt peale hankijalt vastavasisulise ettepaneku saamist ja tagastama allkirjastatud hankelepingu hankijale viivitamatult peale selle allkirjastamist.
   3. Kui edukaks tunnistatud pakkuja ei allkirjasta või ei esita hankijale allkirjastatud hankelepingut 3 tööpäeva jooksul selle hankija poolt allkirjastamiseks esitamisest, võib hankija lugeda pakkumuse tagasivõetuks hankijast mitteolenevatel põhjustel ja kohaldada RHS § 119.
   4. Hankeleping allkirjastatakse digitaalselt. Juhul, kui hankelepingu allkirjastamine digitaalselt ei ole võimalik (nt piiriülene pakkuja), saadab hankija edukaks tunnistatud pakkumuse esitanud pakkujale kaks hankija poolt allkirjastatud lepingu eksemplari. Hankeleping loetakse kättesaaduks 3 kalendripäeva möödumisel selle elektroonilisest edastamisest arvates. Edukaks tunnistatud pakkumuse esitanud pakkuja peab ühe hankelepingu eksemplari allkirjastatult tagastama hankijale 5 tööpäeva jooksul hankelepingu kättesaamisest arvates. Hankija võib eduka pakkuja taotluse ja vajaduse korral hankelepingu tagastamise tähtaega pikendada. Kui pakkuja ei tagasta tema poolt allkirjastatud hankelepingut nimetatud tähtaja jooksul, võib hankija lugeda pakkumuse tagasivõetuks hankijast mitteolenevatel põhjustel ja kohaldada RHS § 119.
8. **LISATEABE SAAMINE**
   1. RHAD kohta saab selgitusi või täiendavat teavet ainult RHR kaudu, mis eeldab seda, et huvitatud isik registreerib end RHR-s vastava hankemenetluse juurde. Telefoni ega e-kirja teel küsimusi vastu ei võeta.
   2. Kui pakkuja avastab pakkumuse ettevalmistamise käigus RHAD-s vigu, vasturääkivusi, ebaselgusi või mitmeti tõlgendatavust, on ta kohustatud sellest koheselt hankijat RHR kaudu teavitama ja sellekohase küsimuse esitama. Kui pakkuja ei ole esitanud vastavaid küsimusi RHAD kohta, siis on hankijal õigus lähtuda hankija tõlgendusest.